Folketing
2000-05-16

Hvem skal beslutte, hvilke sager der skal henføres til nævnet og ikke til f.eks. domstolene? Og hvor er grænsen til det fagretlige system? Det er jo nogle ret fundamentale spørgsmål, som man er nødt til at have på det rene, inden man går i gang med at oprette et sådant nævn. Den anden vigtige grund er, at man i EU-sammenhæng arbejder med, om der kan laves et forslag, der skal gælde i de enkelte lande. Da der altså er noget på trapperne med hensyn til EU-overvejelser, synes jeg, at i og med at vi selv er ret uafklarede med nogle meget grundlæggende spørgsmål, er tiden ikke til at binde sig til et meget konkret forslag her og nu. Men jeg er med på, at det ud over integrationen kan være nødvendigt at overveje en videreudvikling af de organer, vi allerede har, for at sikre og tydeliggøre, hvad der er diskrimination, og hvad det er, vi ikke vil acceptere, og på den måde tror jeg, vi kan bevæge os i den retning, som forslaget lægger op til.